આ મુદે જીએસએનપી પ્લસના સહમંત્રી આશા પટેલે જણાવ્યું કે સમગ્ર ગુજરાતમાં અંદાજે 3700 વિદ્યાર્થીઓ એચઆઇવી એઇડ્સથી પીડીત છે. જેમાંથી ગત વર્ષ સુધી 1500 બાળકો સ્કોલરશીપનો લાભ લેતા હતા. પણ આ સંખ્યામાં ઘટાડો થઇ રહ્યો છે. કારણ કે ફોર્મ ભરવાની પધ્ધતિ છે અને તેના કારણે એચઆઇવીથી પીડીત વિદ્યાર્થીની ઓળખ શાળામાં છતી થાય છે અને તેની સાથે ડીસ્ક્રીમીનેશન રાખવામાં આવે છે. આ પ્રકારના અમદાવાદમાં 12 કિસ્સા અને મહેસાણામાં 9 કિસ્સા બહાર આવ્યા હતા. આ અંગે જાણીતા એડવોકેટ આશા ઠાકર કહે છે કે સુપ્રિમ કોર્ટની ગાઇડલાઇન મુજબ એચઆઇવી એઇડ્સ પીડીત બાળક કે વ્યકિતની ઓળખ છતી થાય તે ગુનો બને છે. જ્યારે અહીયા તો વિદ્યાર્થીની ઓળખ છતી થવાની શક્યતા ખુબ વધી જાય છે. ત્યારે આ અંગે અમે કાયદાકીય કાર્યવાહી પણ કરીશું.